Vuonna 1945 syntynyt uhri sai vammoja, joiden takia hän olisi avustajansa mukaan tukehtunut omaan vereensä ilman hoitoa.

Turun kaupunginsairaalan vanhuspsykiatrian G1-osastolla paljastuneet epäillyt kauheudet ovat edenneet oikeuskäsittelyyn. Varsinais-Suomen käräjäoikeudessa luettiin torstaina ensimmäiset syytteet kokonaisuudessa, jossa useita hoitajia on syytteessä suljetun osaston potilaisiin kohdistuneista väkivallanteoista.

Kihlakunnansyyttäjä Anja Rantanen-Lahti vaatii G1-osastolla määräaikaisena hoitajan työskennelleelle miehelle ehdollista vankeutta joulukuussa 2015 tehdystä pahoinpitelystä.

Uhrina oli vuonna 1945 syntynyt muistisairas henkilö. Syytteen mukaan hoitaja pahoinpiteli uhrin, kun hän oli yhdessä toisen hoitajan kanssa laittamassa tätä väkisin yöksi magneettivöihin.

Syyttäjän mukaan mies väänsi uhrin käden selän taakse, kaatoi tämän sängylle ja painoi tätä polvella kurkusta.

”Pahimmillaan olisi voinut kuolla”

Uhria avustava varatuomari Katarina Harjulahti-Vähäkangas meni vaatimuksissaan vielä huomattavasti syyttäjää pidemmälle. Asianomistaja vaatii hoitajalle rangaistusta kahdesta törkeästä pahoinpitelystä ja heitteillepanosta.

Harjulahti-Vähäkankaan mukaan hoitaja oli syyttäjän kuvailemassa tilanteessa potilasasiakirjojen perusteella tietoinen uhrin kylkiluuvammoista, jotka tämä oli saanut G1-osastolla kolmisen viikkoa aiemmin. Teko oli törkeä, koska hoitaja aiheutti tahallaan voimakasta kipua.

– Kyseessä oli jonkun näköinen kostotoimenpide, Harjulahti-Vähäkangas sanoi.

Hoitajalta oli näet jätetty työsuhde uusimatta ja hänestä oli tehty ilmoitukset poliisille ja Valviralle aiemman tapauksen johdosta. Asianomistajan mukaan hoitaja pahoinpiteli uhrin jo 4. joulukuuta eli heti seuraavana päivänä G1-osastolle sisään kirjautumisen jälkeen. Uhri ja hoitaja olivat kahden kesken, kun syntyi painiottelu, jonka vasta paikalle hälytetyt muut hoitajat saivat rauhoittumaan.

Uhri laitettiin eristykseen, jossa tämä oli kaksi päivää, ennen kuin omaiset huomasivat tämän huonon kunnon. Uhri siirrettiin Tyksiin, jossa hänellä todettiin sarjakylkiluumurtuma ja veririnta. Hän joutui olemaan kaksi viikkoa tehohoidossa.

– Ilman hoitoa hän olisi tukehtunut omaan vereensä, Harjulahti-Vähäkangas sanoi.

Hänen mukaansa syytetty hoitaja salasi oman tekonsa ja vakavuuden, jonka takia vakavasti loukkaantunut potilas jäi oman onnensa nojaan eristyshuoneeseen.

– Pahimmillaan hän olisi voinut kuolla eristyksissä ollessaan. Häntä on vain pari kertaa käyty katsomassa.

Puolustus: Oikeus voimankäyttöön

Hoitaja kiistää kaikki syytteet. Hän sanoo, ettei muista olleensa laittamassa uhria kenenkään kanssa magneettivöihin. Joka tapauksessa hän katsoo olleensa oikeutettu voimankäyttöön sekä mielenterveyslain että rikoslain itsesuojelupykälien nojalla. Kyseinen potilas oli puolustuksen mukaan aggressiivinen ja oli syytä epäillä väkivaltaista käytöstä.

Puolustus katsoo myös, että kylkiluut olivat selvitysten perusteella saattaneet murtua jo aiemmassa tilanteessa, jossa uhri oli kaatunut omia aikojaan. Mies kiistää myös painaneensa polvella uhria kurkusta, mikä olisi potentiaalisesti hengenvaarallista.

Puolustuksen mukaan tapahtumien taustalla on myös se, että Turun kaupungilla hoitajamäärät ovat järjestelmällisesti alimitoitettuja. Syytetty hoitaja oli puolustuksen mukaan kutsuttu syyttäjän kuvailemana yönä vapaalta töihin, jotta yövuorossa olisi kaksi mieshoitajaa aggressiivisia potilaita taltuttamassa.

Juttua on korjattu klo 12.23. Uhri ei ole kärsinyt psyykkisistä ongelmista, hänellä oli diagnosoitu ainoastaan muistisairaus.